‘CPF-TUF’มองกำไรไปได้สวย
ไตรมาส1ยอมขายเนื้อขาดทุนไทยยูเนี่ยนฯโดดเด่นเกินคาด
11 พ.ค. 2555

ไตรมาส1ยอมขายเนื้อขาดทุนไทยยูเนี่ยนฯโดดเด่นเกินคาด
เจริญโภคภัณฑ์อาหาร และจีเอฟพีที กำไรไม่ดีไตรมาสแรกยอดขายน้อย CPF แบกต้นทุนสูง ส่วน TUF กำไรพุ่ง 95%
นายอดิเรก ศรีประทักษ์ ประธานคณะผู้บริหารและกรรมการ ผู้จัดการใหญ่ บริษัท เจริญโภคภัณฑ์อาหาร (CPF) เปิดเผยว่า ปีนี้บริษัทยังมั่นใจว่ากำไรสุทธิจะออกมาดีใกล้เคียงกับที่นักวิเคราะห์คาดไว้ที่กว่า 2 หมื่นล้านบาท ซึ่งสูงสุดเป็นประวัติการณ์อีกครั้ง เทียบกับปีก่อนที่ทำได้ 1.58 หมื่นล้านบาท ขณะที่จะมีรายได้กว่า 3 แสนล้านบาท เพิ่มจาก 2.06 แสนล้านบาท
นายอดิเรก กล่าวว่า รายได้และกำไรในไตรมาส 2-3 จะดีกว่าช่วงเดียวกันของปีก่อน เพราะขณะนี้ราคาเนื้อสัตว์เริ่มมีการปรับขึ้นจากกำลังซื้อที่ฟื้น และไทยสามารถส่งออกไก่เพิ่มมากขึ้นตามสหภาพยุโรป เช่น ญี่ปุ่น
ด้านผลงานไตรมาสแรก CPF มีกำไรสุทธิถึง 1.21 หมื่นล้านบาท เพิ่มขึ้น 229% จากช่วงเดียวกันของปีก่อน 3,677 ล้านบาท ซึ่งมีกำไรพิเศษจากการปรับมูลค่าเงินลงทุนซื้อกิจการที่เวียดนามถึง 8,673 ล้านบาท ขณะที่รายได้เพิ่มขึ้น 61% เป็น 7.34 หมื่นล้านบาท
อย่างไรก็ดี หากดูกำไรจากการดำเนินงานอาจจะไม่แตกต่างจากช่วงเดียวกันของปีก่อน เพราะราคาขายสินค้าในประเทศขาดทุนจากราคาสินค้าที่ขายต่ำกว่าต้นทุน
นายอดิเรก กล่าวว่า บริษัทคาดว่าจะซื้อกิจการธุรกิจอาหารสำเร็จรูป 1-2 แห่งได้ภายในครึ่งปีหลังนี้ หลังจากมีเจ้าของธุรกิจทั้งในเอเชียและยุโรปมาเสนอขายกิจการหรือให้บริษัทไปร่วมทุนทั้งหมด 3 ราย โดยปีนี้ตั้งงบลงทุนทั้งหมด 1.5 หมื่นล้านบาท ยังไม่รวมงบการซื้อกิจการ
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) กล่าวว่า ไตรมาสแรกปีนี้บริษัทมีกำไรโดดเด่น โดยเพิ่มขึ้นถึง 95% เป็นเท่ากับ 1,467 ล้านบาท เพราะมีบริษัทรายได้เพิ่มขึ้น 11% ทำให้รายได้รวมเท่ากับ 25,678 ล้านบาท เพิ่มขึ้น 12%
“ปกติไตรมาสแรกเราไม่โดดเด่น แต่ปีนี้ทั้งยอดขายและกำไรดีใกล้เคียงไตรมาส 3 ที่ดีที่สุดของปีที่แล้ว เพราะยอดขายสินค้าทุกตัวโตดีส่งผลให้อัตรากำไรขั้นต้นสูงขึ้นเป็น 17.2% เราเชื่อมั่นว่ายังเติบโตตามเป้าหมายที่ตั้งไว้ 5,000 ล้านเหรียญสหรัฐในปี 2015” นายธีรพงศ์ กล่าว
บริษัท จีเอฟพีที (GFPT) ผู้ผลิตและจำหน่ายไก่ เปิดผลงานขาดทุนสุทธิ 13 ล้านบาทในไตรมาสแรกปีนี้ พลิกจากที่มีกำไรสุทธิ 255 ล้านบาทในช่วงเดียวกันปีก่อน เนื่องจากปริมาณสินค้ามีมากกว่าความต้องการ ทำให้ราคาลดลงอย่างต่อเนื่อง รวมถึงความผันผวนของราคาน้ำมันส่งผลกระทบต่อต้นทุนการผลิตและต้นทุนในการขนส่ง